Klippe vlieg in suide van Jhb oor grond | Netwerk24
Deur Ischke De Jager 19 Julie 2019 12:33
Klippe het gevlieg en paaie is vroeg Vrydagoggend versper in die omgewing van Lenasia-Suid en Ennerdale in die suide van Johannesburg, sê Wayne Minnaar, woordvoerder van die Johannesburgse metropolisie.
Teen 10:00 was die situasie kalm.
Betogers het paaie in dié gebiede omstreeks 04:00 die oggend reeds met klippe en brandende bande versper.
Dit gaan oor grondgrypers en die wettige inwoners van die gebiede wat haaks met mekaar is.
Dié betogings kom nadat die JMPD vroeër vandeesweek begin het om onwettige strukture in Lenasia te verwyder.
Die Johannesburgse Metropolisie het Dinsdag opgetree teen onwettige grondbesetters in Lenasia in die suide van Johannesburg.Foto: Felix Dlangamandla
Netwerk24 het vroeër berig oor minstens 100 000 onwettige strukture wat soos paddastoele in Ennerdale,
Lenasia, Unaville, Lawley en Orange Farm opskiet.
Die K43-pad, die Goue-snelweg en Turmeric-straat was vir verkeer gesluit, maar is intussen weer oopgestel, sê Minnaar.
“Die inwoners en plakkers het klippe na mekaar gegooi, maar die situasie het intussen bedaar,” sê hy.
’n Betroubare bron op die toneel het vroeër gesê “dit lyk baie sleg”.
“Die inwoners staan op teen die plakkers,” het die bron gesê.
Lede van die JMPD is ontplooi om die situasie dop te hou.
Faith Mazibuko, LUR vir gemeenskapsveiligheid in Gauteng, het op Twitter gesê die betoging raak ook Zakariya Park, Protea Glen en Kliptown.
Gerugte dat iemand doodgeskiet is, kon nog nie bevestig word nie.
Ennerdale residents fighting back pic.twitter.com/SmQvFvRL0V
— NINJARO (@ninjaro) July 19, 2019
Meer oor: Ennerdale | Betoging | Grondgryp